ชิต เหล่าวัฒนา - วิกิพีเดีย

# ชิต เหล่าวัฒนา

### จากวิกิพีเดีย สารานุกรมเสรี

สารานุกรมประเทศไทย
...

ดร.ชิต เหล่าวัฒนา อาจารย์ประจำมหาวิทยาลัยเทคโนโลยีพระจอมเกล้าธนบุรี และเป็นส่วนหนึ่งในคณะกรรมการโครงการ S&T ระหว่างมหาวิทยาลัยเทคโนโลยีพระจอมเกล้าธนบุรีกับสถาบันเทคโนโลยีแมสซาชูเซตส์ (MIT)

## [แก้] ประวัติการศึกษา

จบปริญญาตรีวิศวกรรมศาสตร์ (เกียรตินิยม) จากมหาวิทยาลัยเทคโนโลยีพระจอมเกล้าธนบุรี ได้รับทุน Monbusho จากรัฐบาลญี่ปุ่นไปศึกษาและทำวิจัยด้านหุ่นยนต์และกลศาสตร์แม่นยำ(Precision Mechanics) ที่มหาวิทยาลัยเกียวโตประเทศญี่ปุ่น ศึกษาต่อระดับปริญญาเอกที่มหาวิทยาลัยคาร์เนกี้เมลลอน สหรัฐอเมริกา ด้วยทุนฟุลไบร์ท (Fulbright Fellowship) และทุนวิจัยจากศูนย์เทคโนโลยีชั้นสูงของบริษัท AT&T ทุนวิจัยจาก National Science Foundation (NSF) ได้รับประกาศนียบัตรด้าน Management of Technology จากสถาบันเทคโนโลยีแมสซาชูเซตส์ฺ สหรัฐอเมริกา งานวิจัยที่สนใจและทำมาตลอด 20 ปี เน้นทางด้าน Robotic Dexterity และ Manufacturing Automation เป็นผู้ก่อตั้งสถาบันวิทยาการหุ่นยนต์ภาคสนาม (FIBO) ที่มหาวิทยาลัยเทคโนโลยีพระจอมเกล้าธนบุรี ปัจจุบันมีนักวิจัย 12 ท่านและนักศึกษาวิจัยระดับปริญญาโท-เอก ประมาณ 78 ท่าน ทำงานวิจัยพื้นฐานและประยุกต์ด้านเทคโนโลยีหุ่นยนต์และการผลิต ที่มีส่วนเกี่ยวข้องกับการเพิ่มผลิตภาพของอุตสาหกรรมไทย นอกจากสิ่งประดิษฐ์ ด้านอุปกรณ์ประกอบชิ้นงานอัตโนมัติและกลไกสำรวจมะเร็งในลำไส้ ที่ได้รับ US Patent แล้ว ยังได้ตีพิมพ์บทความทางวิชาการในระดับชาติและนานาชาติกว่า 70 บทความ พร้อมทั้งเรียบเรียงตำราเรียนด้านทฤษฎีการควบคุมชั้นสูง และเป็นคอลัมนิสต์ “สมองคนสู่สมองกลอัตโนมัติ” มีส่วนผลักดันสำคัญ ในการสร้างความร่วมมือระหว่างอุตสาหกรรมกับมหาวิทยาลัย และจัดตั้งเครือข่ายเพี่อความสามารถเชิงแข่งขันระดับประเทศ ในสาขาหุ่นยนต์ วิศวกรรมอัตโนมัติ และเทคโนโลยีสารสนเทศ ผ่านทางสมาคมวิชาการหุ่นยนต์ไทย อีกทั้งเป็นผู้ประสานงานมูลนิธิศึกษาพัฒน์ สำหรับโครงการความร่วมมือกับ MIT ในประเทศไทย

## [แก้] สถาบันวิทยาการหุ่นยนต์ภาคสนาม

สถาบันวิทยาการหุ่นยนต์ภาคสนาม (ฟีโบ้) ได้จัดตั้งขึ้นระหว่างแผนพัฒนาการศึกษาฉบับที่ 7 โดยมีวัตถุประสงค์เพื่อวิจัยพัฒนาการศึกษาระดับสูงทางด้านวิชาการหุ่นยนต์ และงานวิจัยทางด้านระบบอัตโนมัติในภาคอุตสาหกรรม งานของทางสถาบันฯนั้นยังรวมถึงการให้บริการรับปรึกษาด้านอุตสาหกรรมต่างๆภายในประเทศที่เกี่ยวข้องกับการปรับเปลี่ยน และเพิ่มประสิทธิภาพกระบวนการผลิตแบบอัตโนมัติ ปัจจุบันนี้หุ่นยนต์และอุปกรณ์ทางด้านแมคาทรอนิกส์ถูกนำมาใช้กันอย่างกว้างขวางในระบบการผลิตที่ต้องควบคุมความถูกต้องแม่นยำสูงภายใต้เวลาในการทำงานที่จำกัด และอีกทั้งงานที่มนุษย์ไม่สามารถเข้าถึง หรือเป็นอันตรายต่อการปฏิบัติงาน เช่น การตรวจสอบโรงงานไฟฟ้านิวเคลียร์ หรือการทำงานบางประเภทในโรงงานอตุสาหกรรมหนัก ท่ามกลางวิกฤตเศรษฐกิจของประเทศไทย สถาบันวิทยาการหุ่นยนต์ภาคสนาม มุ่งเน้นการวิจัยพัฒนาทางด้านการเพิ่มผลผลิต ประสิทธิภาพ และคุณภาพของอุตสาหกรรมภายในประเทศเป็นหลัก อาทิเช่น ทางสถาบันฯ ได้ออกแบบและสร้างระบบ หุ่นยนต์ให้เหมาะสมกับการใช้งานในอุตสาหกรรมผลิตเหล็กขึ้นรูป ได้ออกแบบและสร้างระบบอัตโนมัติใช้ในสายการผลิตของอุตสาหกรรมผลิตชิ้นส่วนรถยนต์ และงานวิจัยพัฒนาระดับสูงทางด้านไมโครอิเลคทรอนิกส์ ทั้งนี้เพื่อที่จะลดช่องว่างทางด้านเทคโนโลยีระหว่างประเทศที่พัฒนาแล้วกับประเทศที่กำลังพัฒนา และช่วยสร้างพื้นฐานทางด้านวิจัยพัฒนาให้กับบุคลากรภายในประเทศเพื่อที่จะสามารถแข่งขันทางด้านวิทยาศาสตร์และเทคโนโลยีในอนาคต

## [แก้] วัตถุประสงค์ของ ฟีโบ้

1. สถาบันวิทยาการหุ่นยนต์ภาคสนาม มุ่งสู่ความเป็นสากลในด้านวิชาการหุ่นยนต์ และเทคโนโลยีอัตโนมัติ ให้มีความทัดเทียมกับสถาบันวิจัยระดับนานาชาติ
2. ผลิตบุคลากรทางด้านวิทยาศาสตร์และวิศวกรรมศาสตร์ให้มีคุณภาพสามารถแข่งขัน และช่วยลดความเสียเปรียบทางด้านวิทยาศาสตร์และเทคโนโลยีของประเทศ
3. ทางสถาบันฯเป็นองค์กรที่บริการสังคมเผยแพร่ความรู้ทางด้านวิทยาศาสตร์ และเทคโนโลยีวิชาการหุ่นยนต์ให้แก่เยาวชน และผู้ที่สนใจ

## [แก้] งานวิจัยและกิจกรรมของฟีโบ้

เนื่องจากทางฟีโบ้เป็นองค์กรในภาครัฐที่มุ่งส่งเสริมการให้ความรู้แก่สังคม และผลิตบุคลากรที่มีคุณภาพให้สามารถนำเอาความรู้ทางวิทยาศาสตร์เทคโนโลยีไปใช้เพื่อการพัฒนาประเทศ ดังนั้นฟีโบ้จึงสามารถจัดแบ่งการทำงานขององค์กรออกเป็น 4 ประเภท ได้แก่

งานวิจัยพื้นฐาน
  กลุ่มงานวิจัยพื้นฐานนี้เป็นกลุ่มที่ทำวิจัยเกี่ยวกับพื้นฐานองค์ความรู้ทางด้านวิทยาศาตร์และเทคโนโลยีหุ่นยนต์ ซึ่งกลุ่มงานวิจัยประเภทนี้จะเป็นงานวิจัยในระดับแนวหน้าและงานวิจัยระดับสูง โดยกลุ่มงานวิจัยนี้ทำงานวิจัยที่ค่อนข้างใหม่ สามารถทำการแข่งขันกับนักวิจัยระดับแนวหน้าของโลกได้ เช่น การวิจัยระบบ Haptic Interface, Intelligent Algorithm, Nonlinear Control System และ Multi-body Dynamic Analysis.

งานวิจัยประยุกต์
  กลุ่มงานวิจัยประยุกต์เป็นกลุ่มทำวิจัยที่นำองค์ความรู้ทางด้านวิทยาศาสตร์และเทคโนโลยีหุ่นยนต์ มาประยุกต์ใช้ในการลดปัญหาต่างๆ และเพิ่มประสิทธิภาพให้กับงานวิจัยนั้นๆ เช่น การสร้างหุ่นยนต์รักษาความปลอดภัย เพื่อลดอันตรายให้กับมนุษย์และสามารถนำเอาไปใช้ในงานสำรวจได้และการประยุกต์เอาความรู้ทางด้านเทคโนโลยีอัตโนมัติเช่น ระบบควบคุมแบบต่างๆมาใช้ในงานอุตสาหกรรม

งานวิจัยทางด้านอุตสาหกรรม
  กลุ่มงานวิจัยทางด้านอุตสาหกรรมนี้ เป็นกลุ่มวิจัยที่มุ่งเน้นบริการ วิจัยและพัฒนา และให้คำปรึกษาแก่งานทางด้านอุตสาหกรรม ซึ่งงานทางด้านอุตสาหกรรมของไทยนี้ยังขาดบุคลากรผู้ที่มีความชำนาญในสาขาวิชาเทคโนโลยีอัตโนมัติ และสาขาวิชาการหุ่นยนต์อยู่มาก ซึ่งมีผลกระทบทำให้การพัฒนาประเทศเป็นไปได้อย่างล่าช้า ด้วยเหตุนี้เองทางฟีโบ้ จึงมีกลุ่มงานวิจัยนี้เกิดขึ้น งานวิจัยที่ ฟีโบ้ ได้ให้บริการนั้นมีหลายประเภท เช่น งานอุตสาหกรรมไมโครอิเลคทรอนิกส์ งานอุตสาหกรรมผลิตชิ้นส่วนรถยนต์ งานอุตสาหกรรมผลิตของบริโภค และงานอุตสาหกรรมที่ต้องการการวิจัยและพัฒนาระบบอัตโนมัติ

งานเพื่อสาธารณะ
  กลุ่มงานเพื่อสาธารณนั้นเป็นงานที่ฟีโบ้ได้มุ่งเน้นที่จะตอบแทนให้กับสังคม ซึ่งฟีโบ้ได้ให้ความสำคัญกับงานเพื่อสาธารณะค่อนข้างมาก เนื่องจากทางฟีโบ้เองได้ตระหนักถึงการพัฒนาทางด้านความรู้และวิชาการของเยาวชนไทย และอีกทั้งการเพิ่มศักยภาพของบุคลากรภายในประเทศ ซึ่งทั้งหมดนี้ก็จะเป็นกำลังที่สำคัญในการพัฒนาประเทศชาติต่อไป งานสาธารณะที่ฟีโบ้ได้ให้บริการ เช่น การจัดการแข่งขันหุ่นยนต์ทั้งในระดับมหาวิทยาลัยและบุคคลทั่วไป จนถึงระดับประถมและมัธยม เพื่อกระตุ้นให้เยาวชนไทยมีความสนใจทางด้านวิทยาศาสตร์และเทคโนโลยี สามารถคิด ประดิษฐ์สร้าง ชิ้นงานที่สามารถทำงานได้จริง ซึ่งจะเป็นการนำเอาความรู้ที่ได้ศึกษามา นำมาใช้กับงานจริงทำให้เกิดการฝึกฝนทั้งในด้านวิชาการและการปฏิบัติมากขึ้น และอีกทั้งงานบริการที่ทางฟีโบ้ได้ให้การอบรมแก่บุคคลกรในภาคอุตสาหกรรมที่สนใจเทคโนโลยีทางด้านหุ่นยนต์ และระบบอัตโนมัติ เป็นต้น

## [แก้] ผลงานอื่น

- อุปกรณ์ประกอบชิ้นงานอัตโนมัติ
- กลไกสำรวจมะเร็งในลำไส้ (ได้รับสิทธิบัตรในสหรัฐอเมริกา)
- ตีพิมพ์บทความทางวิชาการในระดับชาติและนานาชาติกว่า 30 บทความ
- เรียบเรียงตำราเรียนด้านทฤษฎีการควบคุมชั้นสูง (Advanced Control Theory)
- มีส่วนผลักดันสำคัญ ในการสร้างความร่วมมือระหว่างอุตสาหกรรมกับมหาวิทยาลัย และจัดตั้งเครือข่ายเพี่อความสามารถเชิงแข่งขันระดับประเทศ (Cluster for National Competitiveness) ในสาขาหุ่นยนต์และวิศวกรรมอัตโนมัติผ่านทางสมาคมวิชาการหุ่นยนต์ไทย (Thai Robotics Society)

## [แก้] อ้างอิง

- ประวัติดร.ชิต จากเว็บฟีโบ้
- สมองคนสู่สมองกลอัจฉริยะ จากเว็บฟีโบ้
- Science Talk จากเว็บฟีโบ้
- VDO เด็กไทยบนถนนสายเทคโนโลยี จากเว็บฟีโบ้
- เสี้ยวหนึ่งของ ดร.ชิต จากเว็บ Manager Online
- กระเป๋าของ ดร.ชิต จากเว็บฟีโบ้
- VDO ก้าวแรกกับโลกหุ่นยนต์ จากเว็บฟีโบ้
- สารจากผู้อำนวยการ 10 ปี ฟีโบ้ จากเว็บฟีโบ้
- อนาคต 10 ปี ฟีโบ้ จากเว็บฟีโบ้
- บันทึกเมื่อฟีโบ้อายุครบ 9 ปี จากเว็บฟีโบ้

## [แก้] ลิงก์ภายนอก

- สถาบันวิทยาการหุ่นยนต์ภาคสนาม (ฟีโบ้)

ดึงข้อมูลจาก "http://th.wikipedia.org../../../%E0%B8%8A/%E0%B8%B4/%E0%B8%95/%E0%B8%8A%E0%B8%B4%E0%B8%95_%E0%B9%80%E0%B8%AB%E0%B8%A5%E0%B9%88%E0%B8%B2%E0%B8%A7%E0%B8%B1%E0%B8%92%E0%B8%99%E0%B8%B2.html".

หมวดหมู่: นักวิชาการชาวไทย | หุ่นยนต์

##### Views

- บทความ
- อภิปราย
- รุ่นปัจจุบัน

##### ค้นหา